SPOROČILO ZA MEDIJE

za takojšnjo objavo

Maribor, 25.10.2019

Pred nami je sklepni del 54. Festivala Borštnikovo srečanje, ki se po 14-ih dneh zaključuje s slavnostno podelitvijo nagrad in Borštnikovega prstana. Na desetih festivalskih prizoriščih smo v minulih dneh videli 35 gledaliških predstav, nekaj jih je še na sporedu te dni. Na festivalskih dogodkih, konferencah in posvetih smo gostili več kot sto tujih gostov; festivalskih kritikov, novinarjev, gledaliških strokovnjakov, selektorjev in umetniških direktorjev. Doslej smo zabeležili že več kot 6.500 gledalcev in obiskovalcev.

Danes festival gostuje v Umetnostni galeriji Maribor, kjer bo v dveh terminih na ogled tekmovalna predstava *REKA, REKA/ Syntapiens::IZ* v produkciji Zavoda Delak in režiji Dragana Živadinova. V Stari dvorani SNG Maribor gostimo SLG Celje s predstavo *Ljudomrznik*, ki je uvrščena v tekmovalni del sporeda.

Na Tribuni na Velikem odru pripravljamo lutkovni balet Lutkovnega gledališča Ljubljana *Posvetitev pomladi*, v Minoritski cerkvi bo na sporedu vizualno-performativni projekt *Georges*, ki sta ga ustvarili koreografka Mylène Benoit in lutkovna umetnica Julika Mayer, na Malem odru SNG Maribor pa bo na ogled *Deklica s strunami* v produkciji SNG Drama Ljubljana.

Festival še vedno gosti študente AGRFT, okoli 30 jih trenutno spremlja festivalske dogodke in pripravlja festivalski študentski blog, jutri pa jih čaka še praktični seminar Smeh? italijanskega umetniškega ansambla Sotterraneo. S predstavo *Overload/Preobremenitev*, ki bo na sporedu v soboto, 26. oktobra ob 20.30, zaključujemo letošnji obsežni mednarodni program. Zasedba Sotterraneo preizkuša raznovrstne uprizoritvene forme v razmahu med frontalnimi in prostorskimi praksami, ki obravnavajo nasprotja in temne plati sedanjega časa. Gostujoča predstava je prejela nagrado UBU za najboljšo predstavo leta 2018, ki jo podeljuje zveza evropskih gledališču UTE, leta 2016 pa je bila na Be festivalu nagrajena kot najboljša gostujoča predstava, izvedbo podpira Italijanski kulturni inštitut v Ljubljani v okviru 19. tedna italijanskega jezika v svetu.

V soboto bo na ogled še zadnja predstava v tekmovalnem sporedu, *Macbeth* (SNG Nova Gorica), na Malem odru Narodnega doma bo uprizorjena tehnoburleska *Tatovi podob* (Emanat), v Lutkovnem gledališču pa predstava *Kraljica mati* (Gledališče Koper in Mestno gledališče Ptuj), v kateri blestita Nataša Barbara Gračner in Aleš Valič. Na sporedu je še okrogla miza v organizaciji Alma mater Europaea – Akademije za ples: Baletno izobraževanje v Sloveniji od predšolske vzgoje do II. bolonjske stopnje, Rajzefiber pa pripravlja razigran in urban sprehod po Mariboru z vinom.

Najobsežnejše Borštnikovo srečanje doslej, ki je letos trajalo 14 dni, bomo sklenili s sklepno slovesnostjo s podelitvijo nagrad in Borštnikovega prstana. Žirija v sestavi Uršula Cetinski, Andreja Kopač, Dora R. Podolski, Aldo Milohnić in Giorgio Usrini Uršič bo podelila festivalske nagrade, Borštnikov prstan si bo nadela igralka Marinki Štern. Sklepno slovesnost bo povezovala igralka Sara Dirnbek, za glasbo bo poskrbela zasedba Bakalina Velika, režiser dogodka je Krešimir Dolenčić. Prireditev se bo začela ob 20. uri v Veliki dvorani SNG Maribor in bo neposredno prenašana na TV Slovenija (I. program).

Ostale pomembne informacije, vključno z novicami, programom in urnikom, najdete na [www.borstnikovo.si](http://www.borstnikovo.si).

Dodatne informacije:

Daša Šprinčnik

stiki z javnostmi FBS

info@borstnikovo.si

031 342 178